text: Slut med smøger i arbejdstiden i Kolding 
  22 oktober 2019 kl. 06.32
  Fra august 2020 er det ikke længere tilladt for Kolding Kommunes ansatte at ryge i arbejdstiden. Desuden bliver der totalt rygeforbud på alle offentlige områder.
  Med stemmerne ni for og to imod vedtog medlemmerne af Økonomiudvalget tidligt tirsdag morgen at stramme reglerne for rygning i Kolding Kommune.
  Den nye politik betyder, at de kommunalt ansatte ikke må ryge i arbejdstiden, og at rygning bliver forbudt på alle kommunens områder - inde som ude.
  - Det er noget, som efterhånden har bredt sig over hele landet, og rigtig mange kommuner har indført det. Mange steder har det været politisk motiveret, men her i Kolding er det altså medarbejderne, der selv har sagt, at vi skulle ind og arbejde med vores rygepolitik, siger Jørn Pedersen (V), borgmester i Kolding Kommune, til TV SYD.
  Forslaget kommer fra medarbejdernes Hovedudvalg og blev vedtaget af et flertal i Økonomiudvalget. Kun Dansk Folkeparti stemte imod.
  Den nye rygepolitik i Kolding Kommune træder i kraft 1. august 2020. Sønderborg Kommune, Haderslev Kommune, Vejen Kommune, Varde Kommune og Billund Kommune bliver røgfrie kommuner fra 1. januar 2020.
  Artiklen er opdateret med citat fra Jørn Pedersen.
  
  